Wara l-ftehim tal- code-share li sar bejn il-linja tal-ajru nazzjonali l-Air Malta u l-linja tal-ajru Franċiża Air France, iż-żewġ kumpaniji llum iċċelebraw l-ewwel titjira flimkien fl-Ajruport Internazzjonali ta’ Malta. Dan il-ftehim ifisser li ż-żewġ linji tal-ajru joperaw flimkien it-titjiriet bejn Malta u 3 ajruporti Franċiżi.  L-ajruporti huma dawk ta’ Charles-De-Gaulle u ta’ Orly f’Pariġi, kif ukoll l-ajruport ta’ Lyon.  Il-klijenti tal-Air Malta se jibbenefikaw minn 18-il servizz fil-ġimgħa bejn Pariġi, Lyon u Malta. It-titjiriet se jagħmluha iktar faċli għal dawk li jkunu jixtiequ jsiefru lejn postijiet imbegħda mingħajr il-ħtieġa li jridu jippjanaw il-vjaġġ b’konnessjoni separati.